钦定古今图书集成/明伦汇编/官常典/第582卷 > 王忬
## 钦定古今图书集成/明伦汇编/官常典/第582卷 > 王忬

按《明外史》本传：“忬字民应，大仓人。父倬，南京兵部右
侍郎，以谨厚称。忬举嘉靖二十年进士，授行人，迁御
史。皇太子出阁，疏以武宗居青宫为戒。又劾罢东厂
太监宋兴，出视河东盐政，以疾归。已，起按湖广，复按
顺天。二十九年，俺荅大举犯古北口，忬奏言潮河川
有径道，一日夜可达通州。因疾驰至通，为守御计。尽”
徙舟楫之在东岸者。夜半，寇果大至，不得渡，遂壁于
河东。帝密遣中使觇军，见忬方厉士乘城，还奏，帝大
喜。副都御史王仪守通州，御史姜廷颐劾其不职。忬
亦言仪纵士卒虐大同军。大同军者，仇鸾兵也。帝立
命逮仪，而超擢忬右佥都御史代之。寇退，忬请赈难
民，筑京师外郭，修通州城，筑张家湾大小二堡，置沿
河敌台，皆报可。议者请汰通、易两宪臣，乃召忬还。寻
出抚山东。浙江倭起，命忬提督军务，巡视浙江及福
建漳、泉二府。先后上《方略》十二事，任参将俞大猷、汤
克宽，又奏释参将尹凤、卢镗。系。贼犯温州，克宽破之，
其据昌国卫者，为大猷击退。而贼首汪直复纠岛倭
及漳、泉群盗，连巨舰百馀蔽海，至滨海数千里同告
警。上海及南汇、吴淞、乍浦、蓁屿诸所皆陷，苏、松、宁、绍
诸卫所州县被焚掠者二十馀，留内地三月，饱而去。
忬乃言将士逐毁其船五十馀艘，于是先所夺文武
将吏俸皆得复。寻以给事王国祯言，改巡抚。忬方视
师闽中，贼复大至，犯浙江。卢镗等频失利。御史赵炳
然劾其罪，帝特宥忬。𠩐因请筑嘉善、崇德、桐乡、德清、
慈谿、奉化、象山城，而恤被寇诸府。时已遣尚书张经
总督诸军，大同适中寇督抚苏祐、侯钺俱被逮，乃进
忬右副都御史，巡抚大同。秋防事竣，就加兵部右侍
郎。蓟辽总督杨博还朝，即移忬代之。寻进右都御史。
忬言：“骑兵利平地，步兵利险阻。今蓟镇画地守，请去
他郡防秋马兵八千，易之以步，岁省银五万六千馀
两。”从之。打来孙十馀万骑深入广宁诸处，总兵官殷
尚质等战殁，忬停俸三月。未几，打来孙复以十万骑
屯青城，分遣精骑犯一片石、三道关，总兵官欧阳安
拒却之。事闻，赉银币。把都儿等犯迁安，副总兵蒋承
勋战死，降忬兵部侍郎，留任。初，帝器忬才，甚眷之。及
所部屡失事，则以为不足办寇，谕严嵩与兵部计防
守之宜。嵩奏：“流河口边墙有缺，故寇乘之入，宜大修
边墙。”且令忬选补额兵，操练战守，不得专恃他镇援。
兵部条六事如嵩指。帝乃下诏责忬，赦其罪，实主兵，
减客兵，如议。于是练兵之议起。时寇别部入沈阳，有
乡兵金仲良者，擒其长讨赖忬，赉银币，官仲良三级。
防秋毕，复忬官。寻复用沈阳却寇功，荫一子。已而寇
复入辽阳，副总兵王重禄败绩。御史周斯盛以闻。帝
置忬不问，治他将吏如律。初，帝从杨博言，命蓟镇入
卫兵听宣、大调遣。忬言：“古北诸口无险可守，独恃入
卫卒护陵京，奈何听调发？”帝怒曰：“曩令蓟镇练”兵，今
一卒不练，遇防秋辄调他镇兵，兵部详议以闻。部臣
言蓟镇额兵多缺，宜察补。帝命郎官核之，乃遣郎中
唐顺之往还，奏额兵九万有奇，今惟五万七千，又皆
老羸，不济急用。忬与总兵官安、巡抚马珮及诸将袁
正等，俱宜按治。乃降忬俸二级。帝因问嵩边兵入卫
旧制乎？嵩曰：“祖宗时，无调边兵”入内地者。正德中，刘
六猖獗，始调许泰、郤永领边兵讨贼。庚戌之变，仇鸾
选边兵十八支护陵京，未用以守蓟镇。至何栋始借
二支防守。忬始尽调边兵守要害。去“岁又征全辽士
马入关，致寇乘虚入犯，辽左一空。若年复一年，调发
不已，岂惟糜饷，更有他忧。”帝由是恶忬甚。逾月，寇犯
清河，总兵官杨照御之，斩首八百馀级。越四日，土蛮
十万骑薄界岭口，副将马芳拒却之。明日，有骑二百奔还芳及安，俘斩四十级，忬犹被赉。三十八年二月，
把都儿、辛爱数部屯会州，挟朵颜为乡导，将西入，声
言东。忬遽引兵东。寇乃以其间由潘家口入，渡滦河
而西，大掠遵化、迁安、蓟州、玉田，京师大震。驻内地五
日，由大安口而还。御史王渐、方辂遂劾忬、安及巡抚
王轮罪。帝大怒，斥安，贬轮于外，切责忬，令停俸自效。
至五月，辂复劾忬失策者三，可罪者四，遂命逮忬及
中军游击张伦下诏狱。刑部论忬戍边。帝手批曰：“诸
将皆斩，主军令者，顾得附轻典耶？”改论斩。明年冬，竟
死西市。忬才本通敏，其骤拜都御史及屡更督抚也，
皆帝特简，所建请无不从。为总督，数以败闻，由是渐
失宠。既有言“不练主兵”者，则益大恚，谓：“忬怠事，负我。”
嵩雅不悦忬。而忬子世贞复用口语积失欢于嵩子
世蕃。严氏客又数以世贞家琐事构于嵩父子。杨继
盛之死，世贞又经纪其丧，嵩父子大恨。滦河变闻，遂
得行其计。穆宗即位，世贞与弟世懋伏阙讼冤，复故
官，予恤。